औराई। तीन दिनों से जिले के प्रशासनिक अमले का रक्तचाप बढ़ा रही सीबीआई शनिवार को औराई सामुदायिक स्वास्थ्य केंद्र में धमक पड़ी। सबसे बड़े एनआरएचएम घोटाले से जुड़े तार की टोह ले रही सीबीआई अधिकारियों की तीन सदस्यीय टीम ने 2005 से 2011 तक की एनआरएचएम से जुड़ी फाइलों को खंगाल डाला। करीब छह घंटे तक सीबीआई ने स्वास्थ्य महकमे की ओर से कराए गए छोटे-छोटे क्रियाकलापों के दौरान की गईं गड़बडि़यों को परत-दर-परत उधेड़ कर रख दिया। असलियत जानने के लिए जिन व्यवसायियों के बिल लगाए गए थे, उन्हें मौके पर तलब किया जा रहा था। हालांकि टीम का ध्यान छोटे-मोटे आयोजनों के दौरान खर्च और वाहन आदि पर व्यय की गई धनराशि पर ही अधिक था। टीम ने जननी सुरक्षा योजना और नए सामुदायिक भवन निर्माण जैसे तमाम बड़े बिंदुओं की फाइलों की ओर अभी अंगुली नहीं उठाई है।